**MS «Sjernarøy»** var en lokalrutebåt som tilhørte Den hvite flåte og som trafikkerte Stavangerskes ruter i Ryfylkefjordene i årene 1959-1992. Den var søsterskip til MS «Rennesøy».

Bygging og overtakelse»
-----------------------

Skipets skrog og overbygg ble bygget ved Brødrene Lothe AS Flytedokken i Haugesund som byggenummer 7 og sjøsetting og dåp var 30. august 1958 med fru Valde som gudmor. Skipet ble deretter slept til Stavangerskes eget verksted Klasaskjæret i Stavanger for innredning, montering av motor og annen utrustning. Den 20. april 1959 ble «Sjernarøy» overlevert som bilførende lokalrutebåt av sjøbusstype til Det Stavangerske Dampskibsselskab, Stavanger. I likhet med flere andre nyere skip i Den hvite fåte, hadde «Sjernarøy» bakk og lasterom med lossebom forut, to lyse salonger over hverandre i overbygg midtskips, og bildekk akter med plass til ni personbiler.

I fart
------

Den første tiden etter overtakelsen ble «Sjernarøy» benyttet som avløser i ulike ruter, mens Stavangerskes øvrige lokalrutebåter var inne til vårpuss. Den 1. juni 1959 ble skipet satt inn Stavangerskes lokalrute på Sjernarøyane: fra Stavanger til Sør-Hidle, Talgje, Reilstad, Judaberg, Helgøysund, Eik, Sjernarøy, Hinderåvåg og Muslandsvåg, med retur til Stavanger neste dag. Dette var skipets faste rute i en årrekke, men i noen år byttet den rute med MS «Skudenes» og gikk til Kvitsøy og Skudeneshavn om sommeren. Grunnen til dette var at «Sjernarøy» kunne frakte flere biler.

I oktober 1975 ble «Sjernarøy» satt inn i ruten Stavanger-Kvitsøy; fra 1979 en alternerende rute Stavanger-Kvitsøy og Mekjarvik-Kvitsøy. Da Kvitsøy-ruten ble endret til fergesamband Mekjarvik-Kvitsøy i juli 1982 og overtatt av Stavangerskes nyinkjøpte bilferge MF «Vollsøy», «Sjernarøy» ble satt inn i Stavangerskes lokalruter på Lysefjorden og Fisterøyene, hvor den alternerte med søsterskipet «Hidle».

Den 1. januar 1990 ble driften overtatt av Rogaland Trafikkselskap AS, Stavanger, men «Sjernarøy» fortsatte i de samme rutene. I desember 1991 ble skipet solgt til Rogalandturist, v. Endre Endresen, Sandeid inkludert 12 måneders timecarter tilbake til Rogaland Trafikkselskap AS og fortsatte i de samme rutene.

Etterhistorie
-------------

* **Mars 1993**: Solgt til Skips-AS Vesterøy / v- Lars Petter Helminsen, Fredrikstad / Stavanger. Omdøpt «La Vida». Ombygd ved Sarpsborg Mek. Verksted, Sarpsborg. Bildekket innbygd og innredet som restaurant. Satt i turistrute Fredrikstad-Hvalerøyene-Strömstad.
* **1995**: Eier endret til L. P. Helminsen Ships-AS, Fredrikstad. Fortsatte i samme fart.
* **10. desember 2001**: Solgt ukjent eier i Nederland.Gikk til verft i Hansveert i Reimerswaal, Nederland. Ombygd til skoleskip for opplæring for redningstjeneste og brannvern.
* **2004**: Omdøpt «Smal Agt II».
* **2009**: Fremdelse i fart.

Se også
-------

* Det Stavangerske Dampskibsselskab
* Den Hvite Flåte

Kilder
------

* Artikkel om Stavangerske i Skipet 2.90 og 1.91 av Alf Johan Kristiansen.
* «Fjordabådane» Magnus Torgersen for Stavanger Aftenblad 1981
* «Fjordbåtene» Jone Laugaland 2005
* «Vi bygde Skipene, -om skipsbygging i Haugesund» Stein Erik Dagsland & Tor Inge Vormedal 2007
* Trygve Eriksen jr.'s arkiv

Eksterne lenker
---------------

* (en) IMO 5330644 – kategori av bilder, video eller lyd på Commons Rediger på Wikidata
* (en) MS «Sjernarøy» (1959) – Den internasjonale sjøfartsorganisasjonen Rediger på Wikidata